Voorverhoor begin vandag in Panayiotou-moordsaak | Maroela Media
Voorverhoorverrigtinge in die Jayde Panayioutou-moordsaak sal na verwagting vandag in die hooggeregshof in Port Elizabeth begin.
Vroeër vandeesmaand is die voorverhoorverrigtinge uitgestel nadat die beweerde skieter, Sizwezakhe Vumazonke, dood is kort nadat hy in 'n koma gegaan het. Vumazonke se regspan het aan die hof gesê dat hy ernstig siek geword het terwyl hy in die St. Albans-gevangenis aangehou is, tot op 'n punt waar hy gesukkel het om te praat of te loop.
Die oorsaak van Vumazonke se dood is steeds nie bevestig nie, maar gerugte doen die ronde dat hy moontlik vergiftig is. Tsepo Ndwalaza, woordvoerder van die Nasionale Vervolgingsgesag (NVG), het gesê die staat wag steeds op 'n toksikologieverslag.
"Die staat is vol vertroue dat Vumazonke se dood nie die bewyse teen die oorblywende beskuldigdes sal beïnvloed nie," het Ndwalaza gesê.
Christopher Panayiotou, Jayde se man, word daarvan beskuldig dat hy die meesterbrein is agter die ontvoering van en moord op sy vrou in April verlede jaar, omdat sy glo 'n "finansiële las" was. Die staat voer aan hy het Luthando Siyoni, 'n uitsmyter by sy Infinity-nagklub, betaal om Vumazonke as sluipmoordenaar te huur. Volgens die staat moes hy Jayde ontvoer en vermoor.
Die beskuldigdes staan tereg op aanklagte van sameswering tot moord, roof met verswarende omstandighede, ontvoering, moord en die onwettige besit van 'n vuurwapen en ammunisie. Panayiotou staan tereg op 'n addisionele aanklag van dwarsboming van die gereg.
Die verhoor sal na verwagting op 10 Oktober begin.
So 'n pragtige mens, ek sal nooit verstaan hoekom iemand jou geliefde wil doodmaak nie. Skei haar as jy nie meer lief is vir haar nie, maar sy het ook die reg gehad om gelukkig met iemand anders te wees en 'n lewe te hê as hy haar nie meer wou gehad het nie. Hoop die skuldiges ry aan die pen en sit vir 'n lang tyd om te dink oor hierdie afskuwelike daad wat hulle gepleeg het.